I løpet av 10 programmer i høst skal en vinner kåres, og de 10 artistene skal innom en rekke ulike musikksjangre. I det første programmet sto norsk rock på programmet. Neste lørdag er det artistenes country-skills som skal testes ut.
Jonas Skybakmoen røper nå at han neste helg skal fremføre en låt av Little Feat som Stein Ove Berg har oversatt til norsk.
- Det blir «Willin'» i norsk utgave. Det er kanskje den fineste låta jeg vet om, sier Skybakmoen.
Gunnhild Sundli har bestemt seg for å synge «Stay» av Alison Krauss.
- Det blir noe helt annet enn i dag, en nydelig ballade. Jeg gleder meg veldig til å bruke den neste uka på å øve på den, sier Sundli.
Publikum avga sine stemmer i kveld, men i første program av Stjernekamp er det ingen som sendes hjem. Stemmene artistene fikk i kveld går imidlertid videre til neste program. Publikum fikk ikke vite hvem som fikk flest stemmer. Men de tre som ligger dårligst an etter første runde er Håvard Bakke, Tomine Harket og Kash King.